Fonteine, Oseane ….. en dies meer. – Stories uit Rondebosch
Posted on February 9, 2018 November 16, 2018 by johminna
Fonteine, Oseane ….. en dies meer.
Sedert Blog #9 ( Platberg of Sponsberg ) het Vlak 6B ingeskop met as resultaat n matige paniek onder Kapenaars.
Die Supermarkte se rakke is leeg van gebottelde water – en Dag Zero klink skielik nie meer net soos n Mad Max rolprent!
Sederdien sing ons dan ook maar ( met apologie aan die ou Volksliedjie ) :
“Mense moenie met die water mors nie – die Kapenaars moet dit drink”
Maar ten spyte van die droogste siklus in 100 jaar ( of altans só sê die Mense op die Bus ) lewer die Fonteine aan die voet van die Sponsberg onverpoos hul bydrae om die Kapenaars se dors te les – dis nou diesulkes wie NIE handdoek ingegooi het en ingekoop het op die riglyn : Spaar water – drink wyn!
By Springsweg ( net af van Kildare in Nuweland – vergelyk weer met die Foto in #9 ) lyk dit tans soos Nagmaal op Noenieput :
Dis egter een ding om die Kanne vol te maak – máár nou moet jy dit by die Huis kry – en teen n kilogram per liter raak so n 20 of 25 liter kan ongerieflik swaar!
Dan moet jou planne egter net nie opraak nie nê :
So 500 meter nader aan die Liesbeek is die welbekende Fontein op die perseel van die SAB ( vergelyk weer met #9 ) – en hier het die sg Waterputters ( soos die ou Hollanders hulle genoem het ) ook eksponensieël dramaties toegeneem
Maar wat my hier nogal beïndruk het is hoe die SAB met empatie na die situasie gekyk het en siedaar – n paar sleepwaentjies met Operateurs is beskikbaar gestel om ( soos die een “Drywer” dit gestel het ) : “Die ou Mense te help om hul kanne by hul voertuie te kry”.
Ek en my Kamermaat was egter op die gegewe oomblik nie lus om in die lang ry te gaan staan nie – en aangesien ons n bietjie tyd op hande het en petrol in die tenk, vat ons toe liewer die pad Betties toe. Hier loop die Palmiet nog sterk en Kleinmond en die omringende kusdorpies het vir die huidige dus geen waterprobleme – soveel so dat die Overstrand Munisipaliteit vir n proeftydperk van n paar maande selfs water gaan loslaat ter aanvulling van die Steenbrasdam!
So sit ek dan op op Betties se stoep en ek kyk na die Groot Oseaan voor my – en onwillekeurig duik die woorde van Samuel Taylor Coleridge op :
“Water, water everywhere …… nor any drop to drink”
( uit : The Rhyme of the Ancient Mariner ).
En ek dink – en ek wonder – en n Seemeeu maak n draai
…. en my gedagtes dwaal na die woorde van Jan FE Cilliers :
Dis die blond
Dis die blou
Dis die veld
Dis die lug …..
en n voël draai bowe in eensame vlug –
Dis n Balling gekom oor die Oseaan
dis n graf in die gras
dis n vallende traan –
En terwyl ek my verwonder aan voormelde kom sit n Seemeeu op die rotse hier voor my
…….. en my gedagtes dwaal nog verder en ek dink aan daardie ikoniese gedig van Richard Bach wat so pragtig getoonset is deur Neil Diamond – en ek sit daai musiek op en verluister my weereens aan Anthem uit Jonothan Livingston Seagull
En skielik voel ek rustig in my gemoed – en ek glo die reën sal op sy tyd kom – en dalk sal die Theewaterskloof nog in my tyd ook weer oorloop.
En vir nou – is dit Al.
Previous Article Groot Honde van die Langpad.
Next Article Tempus fugit – Selfs as jy Blog net wanneer jy die bevlieging kry.
4 thoughts on “Fonteine, Oseane ….. en dies meer.”
February 10, 2018 at 6:13 am
Jy laat my sommer na Kaapstad verlang…waterskaarste of te not.
Ai, dis darem sulke pragtige musiek!
J v W says:
Nou net gekry.
S Lubbe says:
En hier in die snikhete Klein Karoo, toon ek my solidariteit met jul posisie, deur in ‘n plastiekskottel te staan terwyl ek stort. Hierdie water word dan toilet se spoelwater — maar dié doen jul Kapenaars seker al lankal! Miskien moet die insleep van ysberg of twee, sterk oorweeg word vir die kurkdroë Kaap . . .
Bertus lubbe says:
Ja, en dan kom ek in die Tankwa en daar is nie eintlik waterprobleme nie! Wys net watter probleme ontstaan as die mens te veel word.